《徐广文生朝》
宋代·林光朝

盘古一笑鸿濛开，神马负图从天来。八卦旋转六十四，黄钟是为元气胎。

雷斧未动百泉缩，江上早见春风回。况当九日得阳数，太白之精随斗魁。

徐卿有子何绝奇，熊罴惊梦初得之。珠庭犀角照宇宙，清飙忽忽生桂枝。

笔落犹如千钧弩，异科暂失韩吏部。绛帐初随吾道东，遂令小邦变齐鲁。

孔席岂是三年淹，蓬莱画阁铺牙签。他年欲数中书考，再拜祝公长不老。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。